טרומסה (כדורגל)

**מועדון ספורט טרומסה** (בנורווגית: **Tromsø Idrettslag**; בסאמית צפונית: **Romssa Valáštallansearvi**) הוא מועדון כדורגל מטרומסה שבצפון נורווגיה המשחק בליגת העל הנורווגית. למועדון שתי זכיות בגביע הנורווגי ו-3 זכיות בגביע הצפון נורווגי והוא מארח את משחקיו ברומסה ארנה המכילה 6,801 מקומות.

## היסטוריה
### 1920–1939: השנים שלפני המלחמה
המועדון הוקם בעיר טרומסה שבצפון נורווגיה ב-15 בספטמבר 1920, בשם **קבוצת הכדורגל של מועדון ההתעמלות של טרומסה** (בנורווגית: **Tromsø Turnforenings Fotballag**) או בקיצור **Turn**. ועם הקמתו שיחק בליגה המחוזית של צפון נורווגיה, כאשר בשנת 1927 זכה באליפות הליגה המחוזית הראשונה שלו. בשנת 1930 שינה המועדון את שמו לשמו הנוכחי **מועדון ספורט טרומסה** (בנורווגית: **Tromsø Idrettslag**) מכיוון שההתאחדות הנורווגית טענה ששמו קרוב מדי לשם של מועדון ההתעמלות טרומסה. אך שנה לאחר מכן ב-1931 שינה את שמו ל**טור** (**Tor**). כאשר באותה שנה זכה גם בפעם הראשונה בגביע צפון נורווגיה, התואר הגבוה ביותר בו יכלו לזכות באותה תקופה מועדונים מצפון נורווגיה. שנה לאחר מכן, התאחדות הספורט הנורווגית פסקה שהמועדון לא יכול להיקרא טור, והמועדון חזר לשם **מועדון ספורט טרומסה**, הפעם לצמיתות. בשנת 1932 זכה המועדון בפעם השנייה באליפות המחוזית, אך הודח בחצי גמר גביע צפון נורווגיה. כשעד סוף שנות השלושים השלים עוד שלוש זכיות באליפות המחוזית, בשנים 1933, 1936 ו-1937. בשנת 1940 הפסיק המועדון את פעילותו עקב מלחמת העולם השנייה ולא שב לפעילות עד 1945.

### 1945–1985: הצלחה מחוזית, מעבר למערכת הליגות הארצית והעפלה לליגה הבכירה
הקבוצה חזרה לפעילות לאחר המלחמה וזכתה באליפות המחוזית בפעם השישית בתולדותיה בשנת 1946. כאשר שלוש שנים לאחר מכן ב-1949 זכתה בגביע צפון נורווגיה בפעם השנייה בתולדותיה. לאחר מכן זכתה טרומסה בחמש אליפויות מחוזיות רצופות בין 1950 ל-1954. ב-1956 זכתה הקבוצה בגביע צפון נורווגיה השלישי והאחרון שלה, כאשר החל מ-1963 מועדונים מצפון נורווגיה החלו להשתתף בגביע הנורווגי, וב-1969 גביע צפון נורווגיה בוטל. בשנות ה-60 עברה טרומסה להתחרות במערכת הליגות הנורווגית הארצית והתנדנדה בין הליגה הצפונית השנייה והשלישית עד שהעפילה לליגה הבכירה בסיום עונת 1985. כשבאותה עונה הצליחה טרומסה גם להגיע עד לחצי גמר הגביע הנורווגי בו הפסידה ללילסטרום שזכתה בגביע בסופו של דבר.

### 1986–2001: 16 שנים בליגה הבכירה
בעונת הבכורה של טרומסה בליגת העל, עונת 1986 היא שרדה בקושי לאחר שסיימה במקום ה-10 מתוך 12 קבוצות ונאלצה לשחק בפלייאוף עלייה/ירידה כדי לשרוד. בגביע לעומת זאת נחלה טרומסה הצלחה רבה, כשזכתה בו לראשונה בתולדותיה לאחר שניצחה 4–1 את מחזיקת הגביע מהעונה שעברה והאלופה הנכנסת לילסטרום. הזכייה בגביע זיכתה את טרומסה בהופעת בכורה במפעלים האירופים של אופ"א. שכן היא הקנתה לה כרטיס לסיבוב הראשון של גביע אירופה למחזיקות גביע בעונת 1987/1988. טרומסה פגשה בסיבוב הראשון את סנט מירן מסקוטלנד אך לא הצליחה לעבור אותה והודחה לאחר תיקו בבית והפסד בחוץ. בארבע העונות הבאות בליגה, השתפרה טרומסה באופן עקבי כשסיימה במקומות ה-6, ה-5, ה-3 וה-2 בסיום עונת 1990 שזיכה אותה בהופעה אירופית שנייה, הפעם בגביע אופ"א. אך שוב היא לא הצליחה לעבור סיבוב או להשיג ניצחון לאחר הפסד חוץ ותיקו בבית נגד סברובסקי טירול מאוסטריה. בשנות ה-90 חזרה טרומסה למרכז הטבלה, בעונת 1995 השתתפה בגביע האינטרטוטו והשיגה ניצחון אירופי ראשון כשניצחה 10–0 את HB טורסהאבן מאיי פארו. בשנת 1996 זכתה טרומסה בגביע הנורווגי בפעם השנייה בתולדותיה לאחר ניצחון 2–1 בגמר על בודה/גלימט. בעקבות הזכייה השתתפה טרומסה בגביע אירופה למחזיקות גביע בעונת 1997/1998 ולראשונה בתולדותיה עברה סיבוב באירופה, כשעברה את זאגרב מקרואטיה לאחר שכל קבוצה ניצחה בביתה אך לטרומסה היה הפרש שערים עדיף. בסיבוב הבא פגשה טרומסה את צ'לסי מהפרמייר ליג והודחה. בליגה הייתה לטרומסה עונה רעה והיא ניצלה מירידה רק לאחר שניצחה בפלייאוף עלייה/ירידה, כאשר גם בעונה הבאה התמודדה בתחתית אך הצליחה לשרוד בליגה. בעונת 1999 שבה טרומסה למרכז הטבלה כשסיימה במקום ה-6 ובעונת 2000 חזרה לצמרת וסיימה במקום ה-4. אך בעונה לאחר מכן עונת 2001, סיימה טרומסה במקום האחרון בליגה וירדה לליגת המשנה לאחר 16 שנים בליגה הבכירה.

### 2002–2013: עשור נוסף בליגה הבכירה
את עונת 2002 העבירה טרומסה בליגת המשנה הנורווגית, אך סיימה במקום הראשון ושבה לליגה הבכירה. בעונת החזרה שלה לליגת העל, עונת 2003, ניצלה טרומסה מירידה במחזור האחרון, אך בעונה הבאה חזרה טרומסה לצמרת, סיימה במקום הרביעי שזיכה אותה בכרטיס לגביע אופ"א וגם למפעל הסקנדינבי החדש הרויאל ליג. בעונת 2005/206 בגביע אופ"א העפילה טרומסה לראשונה בתולדותיה לשלב בתים אירופי, לאחר ניצחונות על אסביירג מדנמרק וגלאטסראיי מטורקיה. אך היא סיימה במקום האחרון בבית ולא עברה את שלב הבתים. בליגה סיימה במקום ה-8 כשגם בשתי העונות הבאות סיימה במרכז הטבלה. עונת 2008 הייתה נקודת מפנה עבור טרומסה ששבה לצמרת למספר עונות ולהתמודדות בזירה האירופית. כשהשיא היה בעונת 2011 בה סיימה טרומסה במקום השני בליגה, 5 נקודות אחרי האלופה מולדה. בעונת 2012 עוד התמודדה טרומסה בצמרת, היא הגיעה לגמר הגביע הנורווגי אך הפסידה בו, סיימה במקום ה-4 בליגה ואף העפילה לעונת 2013/2014 בליגה האירופית לאחר שדורגה במקום השני בדירוג המשחק ההוגן של אופ"א. אך בעונה לאחר מכן סיימה במקום האחד לפני אחרון וירדה לליגת המשנה לאחר 11 שנים בליגה הבכירה. בליגה האירופית העפילה טרומסה לשלב הבתים, היא אמנם הודחה בשלב הפלייאוף על ידי בשיקטש מטורקיה אך זו הורחקה מהמפעלים האירופים בשל מעורבותה בהטיית משחקים וטרומסה תפסה את מקומה.ממוזער|טרומסה, 2013 
### 2013–2019: תקופה שלישית בליגה הבכירה
את עונת 2014 העבירה טרומסה בליגת המשנה הנורווגית, היא סיימה את העונה במקום השני והעפילה חזרה לליגת העל. וגם זכתה שנה שנייה ברציפות בכרטיס לליגה האירופית בזכות זכייתה במקום הראשון בדירוג המשחק ההוגן של אופ"א. בליגת העל לא הצליחה טרומסה להטביע חותם, את עונת החזרה שלה עונת 2015 היא סיימה במקום ה-13, בו סיימה גם בעונה העוקבת 2016, בשתי העונות הבאות הצליחה טרומסה לשפר מיקום כשסיימה במקומות ה-11 וה-10. אך את עונת 2019 סיימה במקום ה-15, האחד לפני אחרון ושבה לליגת המשנה לאחר 5 עונות בליגת העל.

### 2020–הווה: חזרה לליגת העל ולצמרת
בעונת 2020 התמודדה טרומסה בליגת המשנה הנורווגית אך גם בפעם הזאת, עונה אחת בלבד הספיקה לה כשהיא סיימה במקום הראשון ושבה לליגת העל. בעונת החזרה שלה לליגת העל, עונת 2021, סיימה טרומסה במקום ה-12, אך משם חל שיפור, כשאת עונת 2022 היא סיימה במקום ה-7 ואת עונת 2023 היא סיימה במקום ה-3 שהשיב אותה להתמודד במפעלים האירופים של אופ"א לאחר עשור של היעדרות. טרומסה התמודדה הפעם במפעל בו לא התמודדה בעבר הקונפרנס ליג, אך הודחה בשלב המוקדמות השלישי ולא עלתה לשלב הליגה. גם בליגה לא נחלה טרומסה הצלחה כשסיימה את העונה רק במקום ה-13. אולם בעונת 2025 שבה טרומסה לצמרת סיימה במקום ה-3 והעפילה לליגה האירופית.

## תארים
* **ליגת המשנה הנורווגית**
** **אלופה (2):** 2002, 2020
* **[[הגביע הנורווגי|הגביע נורווגי]]**
** **זכייה (2):** 1986, 1996
* **גביע צפון נורווגיה**
** **זכייה (3):** 1931, 1949, 1956
## תוצאות במסגרת האירופית
בכל התוצאות (בית וחוץ) מספר השערים של טרומסה מוצג ראשון.

## קישורים חיצוניים

* 
* "ISBERGET", אתר האוהדים הרשמי

## הערות שוליים

קטגוריה:קבוצות כדורגל שהוקמו ב-1920
קטגוריה:קבוצות כדורגל נורווגיות
קטגוריה:דפים עם תרגומים שלא נסקרו